10. การควบคุมภายใน

บริษัทฯ ได้ให้ความสำคัญต่อการควบคุมภายในอย่างต่อเนื่อง
โดยเล็งเห็นว่ากระบวนการควบคุมภายในเป็นสิ่งสำคัญและจำเป็นในการดำเนินธุรกิจ
เพราะจะมีส่วนในการช่วยให้การปฏิบัติงานมีประสิทธิภาพมากยิ่งขึ้น
รวมถึงช่วยในการป้องกันความเสียหายที่จะเกิดขึ้นจากการปฏิบัติงาน
และการแสวงหาประโยชน์โดยมิชอบของผู้บริหารและพนักงาน
นอกจากการให้ความสำคัญในเรื่องกระบวนการควบคุมภายในแล้ว บริษัทฯ
ยังเล็งเห็นว่าข้อเสนอแนะของผู้สอบบัญชี
และผู้ตรวจสอบของธนาคารแห่งประเทศไทยจะมีส่วนช่วยในการพัฒนาระบบการควบคุมภายในให้มีประสิทธิภาพเพิ่มมากยิ่งขึ้น
ซึ่งขอกล่าวถึงระบบการควบคุมภายใน โดยสรุปดังนี้

 1. องค์กรและสภาพแวดล้อม

คณะกรรมการบริษัทเห็นว่าโครงสร้างองค์กรและสภาพแวดล้อมเป็นสิ่งสำคัญในระบบการควบคุมภายใน
ซึ่งบริษัทได้จัดให้มีโครงสร้างองค์กร และกำหนดอำนาจหน้าที่ของผู้ปฏิบัติงาน ผู้บริหาร
ไว้เป็นลายลักษณ์อักษรชัดเจน มีการแบ่งแยกหน้าที่ผู้ปฏิบัติงาน ผู้อนุมัติ
ผู้ติดตามควบคุมและผู้ประเมินผลออกจากกัน
เพื่อป้องกันความขัดแย้งทางผลประโยชน์และเป็นการถ่วงดุลอำนาจซึ่งกันและกัน นอกจากนี้ บริษัทฯ
ยังได้จัดให้มีระเบียบวิธีปฏิบัติงานไว้เป็นลายลักษณ์อักษร
โดยมีการพิจารณาจากหลายฝ่ายที่เกี่ยวข้องไม่ว่าจะเป็นผู้ที่ต้องปฏิบัติตามระเบียบ
หรือส่วนงานที่ต้องดูแลให้บริษัทฯ ปฏิบัติตามกฎเกณฑ์ทางการ
เพื่อให้มีการพิจารณาอย่างรอบคอบถึงความถูกต้อง รัดกุม
และประสิทธิภาพในการให้บริการและการปฏิบัติงาน รวมถึงมีการแต่งตั้งคณะกรรมการตรวจสอบ
เพื่อพิจารณาความเพียงพอของระบบการควบคุมภายใน อีกทั้งยังมีการจัดตั้งคณะกรรมการชุดย่อยต่าง
ๆ เพื่อช่วยในการพิจารณาและตัดสินใจในเรื่องต่าง ๆ ได้อย่างมีประสิทธิภาพ
และคณะกรรมการบริษัทยังได้จัดให้มีนโยบายในการกำกับดูแลกิจการที่ดี
ซึ่งมีข้อกำหนดเกี่ยวกับจริยธรรมและข้อกำหนดห้ามพนักงาน ผู้บริหาร
และกรรมการกระทำการในลักษณะที่ก่อให้เกิดความขัดแย้งทางผลประโยชน์กับกิจการเป็นลายลักษณ์อักษร
นอกจากนี้ ยังได้พิจารณากำหนดเป้าหมายในการดำเนินธุรกิจที่ชัดเจนและวัดผลได้
โดยจะมีการทบทวนเป้าหมายตามเวลาที่กำหนด

ด้านการดูแลบุคลากร บริษัทฯ มีการกำหนดค่าตอบแทนสำหรับบุคลากรขององค์กรอย่างเหมาะสม
เพื่อให้สามารถจูงใจและรักษาบุคลากรที่มีคุณภาพไว้กับบริษัทฯ เพื่อให้บริษัทมีบุคลากรที่มีคุณภาพ
และสามารถสร้างคุณประโยชน์ให้แก่องค์กรได้เป็นอย่างดี ซึ่งบริษัทฯ
มีการกำหนดงบประมาณสำหรับการปรับเงินเดือน
ซึ่งจะพิจารณาจากผลการทำงานของบุคลากรและทีมงาน โดยนำระบบ Key Performance
Indicator (KPI) มาใช้ในการประเมินผลงาน นอกจากนี้ บริษัทฯ ยังมีการให้สวัสดิการต่างๆ
แก่พนักงาน ครอบคลุมทั้งค่ารักษาพยาบาล การลาหยุดต่างๆ เช่น การลาพักผ่อนประจำปี ลาป่วย
ลากิจ รวมถึงยังมีสหกรณ์ออมทรัพย์พนักงานกลุ่มธนชาต
ที่ให้พนักงานสามารถเก็บออมเงินโดยซื้อหุ้นสหกรณ์เพื่อรับสิทธิประโยชน์ เช่น เงินปันผล
การร่วมกิจกรรมต่างๆ รวมถึง การฝากเงิน และกู้ยืมเงินจากสหกรณ์ เป็นต้น

2. การบริหารความเสี่ยง

บริษัทฯ ให้ความสำคัญต่อการบริหารความเสี่ยงเป็นอย่างมาก
โดยให้คณะกรรมการบริหารและฝ่ายบริหารความเสี่ยงของธนาคารธนชาต จำกัด (มหาชน)
“ธนาคารธนชาต” พิจารณาและดูแลให้บริษัทในกลุ่มธนชาต มีการบริหารความเสี่ยงในด้านต่างๆ
ที่มีประสิทธิภาพ ทั้งนี้
คณะกรรมการบริษัทได้กำหนดนโยบายและแนวทางการบริหารความเสี่ยงเป็นลายลักษณ์อักษร
เผยแพร่ไว้ในระบบข้อมูลกลางของบริษัท (Intranet) ให้กรรมการ ผู้บริหาร และพนักงาน
ยึดถือเป็นแนวปฏิบัติ โดยรายละเอียดการบริหารความเสี่ยงได้กล่าวไว้ในเรื่องปัจจัยความเสี่ยงแล้ว
ซึ่งในแนวทางการติดตามความเสี่ยงของบริษัทฯ
ได้ดำเนินการผ่านหน่วยงานภายในและคณะกรรมการต่าง ๆ
ที่เกี่ยวข้องกับการบริหารความเสี่ยงเพื่อให้บริษัทมีการปฏิบัติตามแนวทางที่กำหนดไว้

3. การควบคุมการปฏิบัติงานของฝ่ายบริหาร

บริษัทฯ มีการกำหนดอำนาจและระดับการอนุมัติรายการเพื่อให้เกิดความเหมาะสม
โดยมีการแบ่งแยกหน้าที่ผู้ปฏิบัติงาน ผู้อนุมัติ ผู้ทำหน้าที่บันทึกรายการทางบัญชีและข้อมูลสารสนเทศ
และผู้ทำหน้าที่ในการดูแลจัดเก็บทรัพย์สินออกจากกัน
เพื่อเป็นการตรวจสอบซึ่งกันและกันอันเป็นการป้องกันการทุจริต
ในส่วนของการทำรายการกับบุคคลที่เกี่ยวข้อง บริษัทฯ
ได้กำหนดแนวทางป้องกันความขัดแย้งทางผลประโยชน์ไว้ในนโยบายการกำกับดูแลกิจการที่ดี
และคู่มือจริยธรรมทางธุรกิจและจรรยาบรรณของกรรมการ
ผู้บริหารและพนักงานซึ่งการอนุมัติจะต้องไม่กระทำโดยผู้มีส่วนเกี่ยวข้อง นอกจากนี้
การทำธุรกรรมกับบุคคลที่เกี่ยวข้องได้กำหนดให้ปฏิบัติตามประกาศของทางการอย่างเคร่งครัด

บริษัทฯ ยังมีหน่วยงานที่คอยติดตามการดำเนินงานของบริษัทฯ ให้เป็นไปตามที่เกณฑ์ทางการกำหนด
โดยจะมีหน่วยงานที่จะศึกษาและเผยแพร่กฎเกณฑ์ทางการให้พนักงานรับทราบและให้คำปรึกษา
ตลอดจนติดตามให้บริษัทฯ มีการกำหนดระเบียบให้ครบถ้วนตามที่กฎหมายกำหนด นอกจากนี้
ยังมีฝ่ายงานที่คอยดูแลธุรกรรมสินเชื่อ การลงทุน
ให้มีการอนุมัติโดยถูกต้องและปฏิบัติตามเงื่อนไขที่ได้รับอนุมัติ
รวมถึงมีฝ่ายงานที่ตรวจสอบการปฏิบัติงานของบริษัทซึ่งขึ้นตรงต่อคณะกรรมการตรวจสอบด้วย

ในกรณีที่บริษัทฯ มีการลงทุนในบริษัทย่อย บริษัทฯ
มีการส่งตัวแทนเข้าไปร่วมเป็นกรรมการเพื่อกำหนดนโยบายและทิศทางของบริษัทย่อย
รวมถึงมีการายงานผลการดำเนินการของบริษัทย่อยแก่บริษัทฯ เป็นประจำทุกเดือน

4. ระบบสารสนเทศและการสื่อสารข้อมูล

บริษัทฯ ได้จัดให้มีกระบวนการจัดทำข้อมูลและแนวทางการเปิดเผยสารสนเทศต่อผู้ที่เกี่ยวข้อง
ทั้งกรรมการ ผู้บริหาร พนักงาน ผู้ถือหุ้น ลูกค้า และผู้มีส่วนได้เสียอื่นๆ
โดยข้อมูลดังกล่าวจะมีเนื้อหาที่จำเป็นเพียงพอต่อการตัดสินใจ ถูกต้องสมบูรณ์และเป็นปัจจุบัน
เพื่อให้ผู้ที่เกี่ยวข้องสามารถตัดสินใจได้อย่างมีประสิทธิภาพ ทั้งนี้
ข้อมูลหรือสารสนเทศดังกล่าวมีระบบการจัดเก็บที่ดีสามารถตรวจสอบได้

5. ระบบการติดตาม

การดำเนินธุรกิจ บริษัทฯ ได้จัดให้มีหน่วยงานเฉพาะ
ทำหน้าที่รายงานผลการดำเนินงานเปรียบเทียบเป้าหมายเป็นรายเดือน
และจะมีการทบทวนเป้าหมายทุก 6 เดือน รวมถึงยังมีคณะกรรมการบริหาร
ทำหน้าที่ดูแลและบริหารสภาพคล่องด้านสินทรัพย์และหนี้สินและนำเสนอเกี่ยวกับการปรับเป้าหมายเงินฝากและสินเชื่อระหว่างปีด้วย

นอกจากนี้ บริษัทฯ
ยังมีสำนักตรวจสอบทำหน้าที่ในการตรวจสอบการปฏิบัติงานตามระบบการควบคุมภายใน
ซึ่งมีการจัดทำแผนงานตรวจสอบประจำปี โดยนำวิธีการประเมินความเสี่ยง (Risk Assessment)
มาใช้ในการวางแผนเพื่อให้ครอบคลุมทุกธุรกรรมของบริษัทเพื่อจัดลำดับความสำคัญ
มีการรายงานผลการตรวจสอบต่อคณะกรรมการตรวจสอบ
ในกรณีตรวจพบข้อบ่กพร่องที่เป็นสาระสำคัญจะรายงานต่อคณะกรรมการตรวจสอบเพื่อให้มีการปรับปรุงแก้ไขให้ถูกต้องเรียบร้อยโดยเร็ว

ในการประชุมคณะกรรมการบริษัฯ ครั้งที่ 2/2551 เมื่อวันที่ 28 กุมภาพันธ์ 2551
คณะกรรมการบริษัทได้ประเมินระบบการควบคุมภายใน
โดยพิจารณาจากรายงานคณะกรรมการตรวจสอบ
และจากการประเมินผลการควบคุมภายในโดยคณะกรรมการบริหารและผู้บริหารของ
สายงานบัญชีกลุ่มธนชาตตามแบบประเมินของสำนักงานคณะกรรมการกำกับหลักทรัพย์และตลาดหลักทรัพย์
สรุปความเห็นว่า การควบคุมภายในของบริษัทฯ ในด้านต่างๆ ได้แก่ องค์กรและสภาพแวดล้อม
การบริหารความเสี่ยง
การควบคุมการปฏิบัติงานของฝ่ายบริหารระบบสารสนเทศและการสื่อสารข้อมูล
และระบบการติดตามมีการควบคุมภายในที่รัดกุมเพียงพอในการที่จะป้องกันความเสี่ยงและความเสียหายที่อาจจะเกิดขึ้นกับบริษัทฯ
และบริษัทย่อย

รายงานจากคณะกรรมการตรวจสอบ

คณะกรรมการตรวจสอบ มีจำนวน 3 ท่าน ได้รับการแต่งตั้งจากคณะกรรมการบริษัท
ทุกท่านเป็นกรรมการ อิสระ เป็นผู้ทรงคุณวุฒิด้านบัญชี ด้านการเงิน
และมีประสบการณ์ในสถาบันการเงินและองค์กรขนาดใหญ่มานานประกอบด้วย

นายสมมาตร พูนภักดี ประธานกรรมการ

นางศิริเพ็ญ สีตสุวรรณ กรรมการ

นางจันทิมา จตุรภัทร์ กรรมการ

ในปี 2550 ได้มีการเปลี่ยนแปลงที่สำคัญในกลุ่มธนชาต โดยบริษัทฯ ได้ขายหุ้นของบริษัทย่อยรวม 8
บริษัท ให้แก่ธนาคารธนชาต และมีการร่วมทุนกับ The Bank of Nova Scotia Asia Limited
(BNSAL) เพื่อเพิ่มความแข็งแกร่งและศักยภาพในการแข่งขัน
ซึ่งเป็นไปตามแผนการปรับโครงสร้างการถือหุ้นบริษัทในกลุ่มธนชาต
โดยได้รับการอนุมัติจากธนาคารแห่งประเทศไทยแล้ว

คณะกรรมการตรวจสอบ มีหน้าที่และความรับผิดชอบตามที่บริษัทฯ
กำหนดไว้ในกฎบัตรของคณะกรรมการตรวจสอบ ในปี 2550 ได้มีการประชุมคณะกรรมการตรวจสอบ
วาระปกติ 7 ครั้ง และวาระพิเศษ 1 ครั้ง รวม 8 ครั้ง โดยประชุมร่วมกับผู้ที่เกี่ยวข้อง ได้แก่
สำนักตรวจสอบ ฝ่ายกำกับกฎระเบียบและข้อบังคับ ฝ่ายบัญชีของบริษัทฯ ฝ่ายบริหารความเสี่ยง
และผู้สอบบัญชี เป็นต้น เพื่อรับทราบและพิจารณาเรื่องต่างๆ ที่เกี่ยวข้อง
คณะกรรมการตรวจสอบได้รายงานผลการประชุมต่อคณะกรรมการบริษัททุกครั้ง
อีกทั้งคณะกรรมการตรวจสอบได้เข้าร่วมประชุมในคณะกรรมการบริษัทเพื่อรับทราบผลการดำเนินงานของหน่วยงานต่างๆ
รวมทั้งบริษัทในเครือ

คณะกรรมการตรวจสอบมีความเห็นสรุปได้ว่า การบริหารจัดการของบริษัทฯ
และบริษัทกลุ่มธนชาตเป็นไปตามหลักการกำกับดูแลกิจการที่ดี งบการเงินของบริษัทฯ
มีการเปิดเผยข้อมูลอย่างเพียงพอ ถูกต้อง เชื่อถือได้และเป็นไปตามหลักการบัญชีที่รับรองทั่วไป
การดำเนินงานถูกต้องตามกฎหมาย เนื่องจากเป็นนโยบายหลักประการหนึ่งของบริษัทฯ
ระบบการควบคุมภายในมีความรัดกุมเพียงพอเหมาะสม และมีการพัฒนาอย่างต่อเนื่อง
ระบบการบริหารความเสี่ยงของบริษัทฯ ได้วางครอบคลุมไว้ทุกด้านเพียงพอ
มีหน่วยงานที่ดูแลโดยเฉพาะเพื่อทำหน้าที่ติดตามและปรับให้สอดคล้องทันต่อสถานการณ์ บริษัทฯ
ไม่มีรายการที่ก่อให้เกิดความขัดแย้งทางผลประโยชน์
การปฏิบัติงานของคณะกรรมการตรวจสอบได้รับความร่วมมือจากฝ่ายจัดการและผู้เกี่ยวข้องเป็นอย่างดีและเป็นไปด้วยความอิสระเป็นที่น่าพอใจ

คณะกรรมการตรวจสอบเห็นควรเสนอให้บริษัท สำนักงาน เอินส์ท แอนด์ ยัง จำกัด
เป็นผู้สอบบัญชีของบริษัทฯ ต่ออีกปีหนึ่ง
โดยเห็นว่าเป็นสำนักงานที่ได้รับความเชื่อถือในระดับชั้นนำของประเทศ
มีความเข้าใจในธุรกิจเป็นอย่างดี บุคลากรมีความรู้และประสบการณ์
จึงเห็นควรให้บริษัทเสนอต่อผู้ถือหุ้นเป็นผู้สอบบัญชีของบริษัทฯ ในปี 2551 ต่อไป

  (นายสมมาตร พูนภักดี)

  ประธานกรรมการตรวจสอบ